
Ministru kabineta rīkojums Nr. 100
Rīgā 2022. gada 15. februārī (prot. Nr. 8 35. §)
Par Ministru kabineta virzītu Vidzemes Augstskolas padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Izglītības un zinātnes ministrijas ierosinājumu apstiprināt par Vidzemes Augstskolas padomes locekļiem Vidzemes Augstskolas padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 4. punktu Vidzemes Augstskola ir lietišķo zinātņu augstskola; 
· 1.2. Augstskolu likuma 14.1 panta astotās daļas 3. punktā noteikts, ka lietišķo zinātņu augstskolas padomi veido pieci locekļi, no kuriem divus sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, profilam atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslās vai uzņēmējdarbībā, nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets;
· 1.3. lai nodrošinātu Vidzemes Augstskolas padomes locekļa amata kandidātu atlases un novērtēšanas procesu un pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība" (turpmāk – noteikumi Nr. 636) 7. un 8. punktu, ar izglītības un zinātnes ministra 2021. gada 27. oktobra rīkojumu Nr. 13-2.1e/21/577 "Par atlases komisijas izveidošanu Vidzemes Augstskolas padomes locekļu kandidātu atbilstības izvērtēšanai" tika izveidota atlases komisija;
· 1.4. pamatojoties uz noteikumu Nr. 636 14. un 15. punktu, ar izglītības un zinātnes ministra 2021. gada 11. novembra rīkojumu Nr. 1-7e/21/15 tika apstiprināts Nolikums par kandidātu atlasi uz Ministru kabineta virzītiem Vidzemes Augstskolas padomes locekļu amatiem (turpmāk – kandidātu atlases nolikums);
· 1.5. atlases komisija sludinājumā noteiktajā termiņā saņēma 24 pieteikumus; 
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām un pieteikuma vēstulē sniegtās informācijas saturiskā atbilstība. Atlasei otrajā kārtā tika virzīti septiņi kandidāti. Otrā kārta notika intervijas veidā, kuras laikā padziļināti tika vērtēta kandidātu atbilstība darbam Vidzemes Augstskolas padomē, redzējums prezentācijas formā par augstākās izglītības un zinātnes attīstības tendencēm Latvijā un pasaulē, kā arī par Vidzemes Augstskolas darbības prioritātēm. Atlasei trešajā kārtā tika virzīti seši kandidāti, un šajā kārtā tika vērtētas kandidātu kompetences kandidātu atlases nolikumā noteiktajās  profesionālās un vadības pieredzes jomās;
· 1.7. kandidātu atlasē, ievērojot Augstskolu likuma 14.1 panta devītajā daļā noteikto prasību, ka atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla un starptautiskā sadarbība, un kuras kopumā nodrošina augstskolas stratēģiskajai vadībai nepieciešamās kompetences, augstāko vērtējumu saņēma Andris Puriņš un Dace Ljusa. Ievērojot minēto, atlases komisija 2022. gada 13. janvārī pieņēma lēmumu, ka minētie kandidāti atbalstāmi apstiprināšanai Vidzemes Augstskolas padomes locekļa amatā.
· 2. Ievērojot minētos apsvērumus un pamatojoties uz Augstskolu likuma 14.1 panta astotās daļas 3. punktu, noteikumu Nr. 636 43. punktu un Izglītības un zinātnes ministrijas ierosinājumu, Ministru kabinets nolemj apstiprināt Vidzemes Augstskolas padomes locekļa amatā Andri Puriņu un  Daci Ljusu.
· 3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma paziņošanas dienas oficiālajā izdevumā "Latvijas Vēstnesis". Rīkojuma pārsūdzēšana neaptur minētā lēmuma darbību.
·  

	Ministru prezidents
	(paraksts*)
	A. K. Kariņš

	Izglītības un zinātnes ministre
	(paraksts**)
	A. Muižniece


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

